ରମେଶଙ୍କ ପରିଜନ ଅଭିଯୋଗ କରିଛନ୍ତି ଯେ ପୋଲିସ ତାଙ୍କ ମୃତ ଦେହ ସେମାନଙ୍କୁ ନ ଦେଇ ଶବ ସତ୍କାର କରାଇଥିଲା ଓ ସେମାନଙ୍କୁ ଶବ ଦେଖିବାକୁ ଦେଇ ନ ଥିଲା । ହେଲେ ଏସ୍.ପି. ଏହି ଅଭିଯୋଗକୁ ଖଣ୍ଡନ କରି କହିଛନ୍ତି ରମେଶଙ୍କ ବାପା ତାଙ୍କୁ ମୁଖାଗ୍ନି ଦେଇଥିଲେ ।
ମୃତ କେ. ରମେଶ; (ଡାହାଣ) ପୁରୀରେ ପ୍ରଦର୍ଶନକାରୀଙ୍କ ସହ ଯୁଝୁଛି ପୋଲିସ ।
Share this:
କଟକଃ ପୁରୀ ସହରରେ ଜଣେ ଅଭିଯୁକ୍ତଙ୍କର ପୋଲିସ ହାଜତରେ ମୃତ୍ୟୁ ହେବା ଅଭିଯୋଗ ଉଠିବା ପରେ ଓଡ଼ିଶା ହାଇ କୋର୍ଟ ରାଜ୍ୟ ସରକାରଙ୍କ ଠାରୁ ଏହି ମାମଲାର ଏକ ବିସ୍ତୃତ ତଦନ୍ତ ରିପୋର୍ଟ ମାଗିଛନ୍ତି । ସୋମବାର ସୁଦ୍ଧା ସରକାରଙ୍କୁ ଏ ସମ୍ପର୍କରେ ଏକ ଆଫିଡେଭିଟ୍ ଦାଖଲ କରିବାକୁ କହିଛନ୍ତି ହାଇ କୋର୍ଟ । ଜାତୀୟ ମାନବାଧିକାର କମିଶନ (NHRC) ବି ଓଡ଼ିଶାର ମୁଖ୍ୟ ଶାସନ ସଚିବ ଓ ପୋଲିସ ଡିଜିଙ୍କୁ ଏହି ମାମଲାରେ ଏକ ନୋଟିସ୍ ଜାରି କରିଛି ।
ପୁରୀ ବାସିନ୍ଦା ଓକିଲ ଶରତ କୁମାର ରାୟଗୁରୁଙ୍କ ଦ୍ୱାରା ହାଇ କୋର୍ଟରେ ଏକ ଜନସ୍ୱାର୍ଥ ମାମଲା ଦାୟର ହୋଇଥିଲା । ତା'ର ଶୁଣାଣି କରି ହାଇ କୋର୍ଟ ଏହି ନିର୍ଦ୍ଦେଶ ଦେଇଛନ୍ତି । ନିଜ ଆବେଦନରେ ରାୟଗୁରୁ ପୁରୀ ହାଜତ ମୃତ୍ୟୁ ମାମଲାରେ ହାଇ କୋର୍ଟଙ୍କ ତଦାରଖରେ ତଦନ୍ତ ହେଉ, ଅଭିଯୁକ୍ତ ପୋଲିସ ଅଧିକାରୀଙ୍କ ବିରୋଧରେ କଠୋର କାର୍ଯ୍ୟାନୁଷ୍ଠାନ ହେଉ ଓ ମୃତକଙ୍କ ପରିବାରକୁ ଯଥେଷ୍ଟ କ୍ଷତିପୂରଣ ମିଳୁ ବୋଲି ଦାବି କରିଛନ୍ତି ।
ପୁରୀ ସହରର ଲୋକନାଥ ରୋଡ଼ ଅଞ୍ଚଳର ବାସିନ୍ଦା ୩୩-ବର୍ଷୀୟ କେ. ରମେଶଙ୍କର ହାଜତରେ ପୋଲିସର ଅତ୍ୟଧିକ ପିଟାପିଟି କାରଣରୁ ମୃତ୍ୟୁ ଘଟିଥିବା ଅଭିଯୋଗ ହୋଇଛି । ରମେଶଙ୍କ ୨୮ ବର୍ଷୀୟ ପୁତୁରା କେ. ଶିବ ଅଭିଯୋଗ କରିଛନ୍ତି ଯେ ରମେଶଙ୍କୁ ମୃତ୍ୟୁ ହେବା ପର୍ଯ୍ୟନ୍ତ ପ୍ଲାଷ୍ଟିକ ପାଇପରେ ପିଟି ଚାଲିଥିଲା ପୋଲିସ । ରମେଶ ଅସୁସ୍ଥ ହେବା ପରେ ତରବରିଆ ଭାବେ ତାଙ୍କୁ ହସପିଟାଲ୍ ନିଆଯାଇଥିଲା ଓ ହସପିଟାଲ୍ ପହଞ୍ଚିବା ପୂର୍ବରୁ ତାଙ୍କ ଜୀବନ ଚାଲିଯାଇଥିଲା ବୋଲି ସେ କହିଛନ୍ତି ।
ପୁରୀ ଏସ୍.ପି. ଅଖିଳେଶ୍ୱର ସିଂ କହିଛନ୍ତି ଯେ ମଙ୍ଗଳାଘାଟ ଅଞ୍ଚଳରେ ଅପରାଧ ଉଦ୍ୟମ କରୁଥିବା ବେଳେ ରମେଶଙ୍କୁ ବାସେଳିସାହି ପୋଲିସ ପଚରାଉଚରା ପାଇଁ ଗିରଫ କରିଥିଲା । "ଗିରଫ କରାଯିବା ସମୟରେ ପୋଲିସ ସହ ତାଙ୍କର ଧସ୍ତାଧସ୍ତି ହୋଇଥିଲା ଓ ସେ ଆହତ ହୋଇଥିଲେ । ତାଙ୍କୁ ଜିଲ୍ଲା ମୁଖ୍ୟାଳୟ ଡାକ୍ତରଖାନାରେ ଭର୍ତ୍ତି କରାଯାଇଥିଲା । ସେଠି ତାଙ୍କ ଅବସ୍ଥା ବିଗିଡ଼ିଯାଇଥିଲା ଓ ଚିକିତ୍ସା ସମୟରେ ତାଙ୍କର ମୃତ୍ୟୁ ଘଟିଥିଲା," କହିଛନ୍ତି ଅଖିଳେଶ୍ୱର ସିଂ।
"ରମେଶ ଜିଲ୍ଲାରେ ପାଞ୍ଚଟି ଆପରାଧିକ ମାମଲାରେ ଜଡ଼ିତ ଥିଲେ । ନିକଟରେ ସେ ତାଳଚେର ଜେଲରୁ ଜାମିନରେ ବାହାରିଥିଲେ," କହିଛନ୍ତି ଏସ୍.ପି. ।
ପୁରୀରେ ଧାରଣା ପ୍ରଦର୍ଶନ କରୁଛନ୍ତି ସ୍ଥାନୀୟ ଲୋକେ ।
ରମେଶଙ୍କ ପରିବାର ଅଭିଯୋଗ କରିଛନ୍ତି ଯେ ପୋଲିସ ତାଙ୍କ ମୃତ ଦେହକୁ ପରିଜନଙ୍କୁ ହସ୍ତାନ୍ତର ନ କରି ଶବ ସତ୍କାର କରାଇଥିଲା ଓ ସେମାନଙ୍କୁ ଶବ ଦେଖିବାକୁ ଅନୁମତି ଦେଇ ନ ଥିଲା । ହେଲେ ଏସ୍.ପି. ଏହି ଅଭିଯୋଗକୁ ଖଣ୍ଡନ କରି କହିଛନ୍ତି ଯେ ରମେଶଙ୍କ ବାପା ହିଁ ତାଙ୍କୁ ମୁଖାଗ୍ନି ଦେଇଥିଲେ ।
ପୋଲିସର "ଗୁଣ୍ଡାଗିରି" ପ୍ରତିବାଦରେ ରମେଶଙ୍କ ସମ୍ପର୍କୀୟମାନେ ଶୁକ୍ରବାର ଦିନ ମୋଚିସାହି ରାସ୍ତାରେ ବସି ଧାରଣା ଦେଇଥିଲେ । ବରିଷ୍ଠ ପୋଲିସ ଅଧିକାରୀମାନେ ସେଠାରେ ପହଞ୍ଚି ବୁଝାସୁଝା କରିବା ପରେ ରାସ୍ତାରୋକ ହଟିଥିଲା । ରମେଶଙ୍କ ମୃତ୍ୟୁ ଘଟଣାର ତଦନ୍ତ କରି ଏକ ରିପୋର୍ଟ ଜାତୀୟ ମାନବାଧିକାର କମିଶନଙ୍କୁ ଦିଆଯିବ ବୋଲି କହିଛନ୍ତି କହିଛନ୍ତି ମାନବାଧିକାର କର୍ମୀ ପ୍ରଶାନ୍ତିନୀ ଜେନା ।
ଦିଲ୍ଲୀରେ ଜାତୀୟ ମାନବାଧିକାର କମିଶନଙ୍କୁ ଭେଟି ଏହି ଘଟଣାରେ କଠୋର କାର୍ଯ୍ୟାନୁଷ୍ଠାନ ପାଇଁ ଦାବି ରଖିଛନ୍ତି ବିଜେପି ରାଷ୍ଟ୍ରୀୟ ମୁଖପାତ୍ର ସମ୍ବିତ ପାତ୍ର । କମିଶନଙ୍କ ସହ ଆଲୋଚନା ସାରି ଫେରିବା ପରେ ସମ୍ବିତ କହିଛନ୍ତି ଯେ ପୁରୀ ହାଜତ ମୃତ୍ୟୁ ଘଟଣାକୁ କମିଶନ ଅତ୍ୟନ୍ତ ଗୁରୁତ୍ବର ସହ ନେଇଛନ୍ତି ଓ ଖୁବ୍ ଶୀଘ୍ର କମିଶନଙ୍କ ପକ୍ଷରୁ ଏକ ସ୍ପଟ୍ ଇନଭେଷ୍ଟିଗେସନ ସହ ଫ୍ଲାଇଂ ସ୍କ୍ବାଡ୍ ତଦନ୍ତ କରାଯିବ । ମୃତ ରମେଶଙ୍କ ବାପା-ମାଆଙ୍କୁ କିଭଳି ସୁରକ୍ଷା ଦିଆଯିବ ଓ ସୁରକ୍ଷିତ ରଖାଯିବ ସେଥି ପାଇଁ ରାଜ୍ୟ ସରକାରଙ୍କୁ କମିଶନ ନୋଟିସ୍ କରିବେ ବୋଲି ସେ କହିଛନ୍ତି ।
ପୁରୀ ହାଜତ ମୃତ୍ୟୁ ଘଟଣାକୁ ନେଇ ଭୁବନେଶ୍ୱରରେ ରାଜରାସ୍ତାକୁ ଓହ୍ଲାଇଛି ବିଜେପି । ମାଷ୍ଟର କ୍ୟାଣ୍ଟିନ ଛକରେ ବିଜେପି କର୍ମକର୍ତ୍ତାମାନେ ବିକ୍ଷୋଭ କରୁଥିବା ବେଳେ ପୋଲିସ ବାଧା ଦେଇଥିଲା ଓ ଜିଲ୍ଲା ବିଜେପି ସଭାପତି ବାବୁ ସିଂଙ୍କ ସମେତ ଶତାଧିକ କର୍ମୀଙ୍କୁ ଗିରଫ କରି ପରେ ଛାଡ଼ି ଦେଇଥିଲା ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
